**OBRAZLOŽENJE**

U članku 78. stavak 1. Zakona o koncesijama („Narodne novine“ broj 69/17 i 107/20) određeno je da davatelj koncesije izrađuje i dostavlja ministarstvu nadležnom za financije godišnji, a na zahtjev ministarstva nadležnog za financije i srednjoročni (trogodišnji) plan davanja koncesija. U stavku 3. istog članka propisano je da godišnji plan mora biti u skladu sa srednjoročnim (trogodišnjim) planom davanja koncesija, dok je u stavku 5. istog članka određeno da se u godišnjem planu davanja koncesija navode osobito: planirani broj koncesija, predviđene vrste i predmete koncesija, rokovi na koje se koncesija planiraju dati, pravna osnova za davanje koncesije, procijenjena godišnja naknada za pojedinu koncesiju, popis ugovora o koncesiji koji istječu u godini na koju se plan odnosi, s napomenom za koje se koncesije planira provedba novog postupka davanja koncesije te obrazloženje razloga za eventualno neplaniranje davanja nove koncesije.

Člankom 30. Statuta Općine Mošćenička Draga („Službene novine Općine Mošćenička Draga broj 03/18, 15/18, 4/21 i 16/22) određena je nadležnost Općinskog vijeća Općine Mošćenička Draga da donosi odluke i druge opće akte kojima uređuje pitanja iz samoupravnog djelokruga Općine.

Odredbom članka 43.a Zakona o zaštiti i očuvanju kulturnih dobara („Narodne novine“ br. 69/99, 151/03, 157/03, 100/04, 87/09, 88/10, 61/11, 25/12, 136/12, 157/13, 152/14 , 98/15, 44/17, 90/18, 32/20, 62/20, 117/21, 114/22) koncesijom se stječe pravo na gospodarsko korištenje nepokretnog kulturnog dobra ili pravo na obavljanja gospodarskih djelatnosti u vezi s nepokretnim kulturnim dobrom koje je u vlasništvu Republike Hrvatske, županije, Grada Zagreba, grada ili općine.

Odredbom članka 44. Zakona o komunalnim gospodarstvu („Narodne novine br. 68/18, 110/18, 32/20) koncesijom se može steći pravo obavljanja komunalnih djelatnosti i pravo korištenja komunalne infrastrukture radi obavljanja komunalnih djelatnosti obavljanja dimnjačarskih poslova.

Općina Mošćenička Draga sklopila je Ugovor o koncesiji za gospodarsko korištenje muzejske zbirke i toša u Mošćenicama za razdoblje od 29. ožujka 2024. do 29. ožujka 2029. Ugovor o koncesiji za obavljanje dimnjačarskih usluga za razdoblje istekao je 04. rujna 2024. godine, a novi postupak davanja koncesije za obavljanje komunalne djelatnosti dimnjačarskih poslova na području općine Mošćenička Draga započeo je 16. listopada 2024. godine, a do kraja roka za dostavu ponuda 19. studenog 2024. godine nije zaprimljena niti jedna ponuda te je postupak poništen. Stoga se mora provesti novi postupak dodjele koncesije za obavljanje komunalne djelatnosti dimnjačarskih poslova na području općine Mošćenička Draga.

Za izrađeni Nacrt Prijedloga davanja koncesija za 2026. godinu potrebno je provesti savjetovanje s javnošću.

Slijedom navedenog, potrebno je donijeti Plan davanja koncesija za 2026. godinu.